b"\n_START_ARTICLE_\nAlcover\n_START_SECTION_\nHist\xc3\xb2ria\n_START_PARAGRAPH_\nS'han trobat vestigis de construccions de l'\xc3\xa8poca de l'Imperi Rom\xc3\xa0. Els musulmans varen fortificar l'enclavament per\xc3\xb2 nom\xc3\xa9s resten runes de torres de guaita que hi varen construir. El 1127 Ramon Berenguer III i Oleguer de Barcelona prengueren la ciutat als almohades, s'inici\xc3\xa0 la repoblaci\xc3\xb3 per butlla papal signada per Anastasi IV el 25 de mar\xc3\xa7 de 1154, i el 1166 va tenir carta de poblament atorgada per Alfons el Cast._NEWLINE_Va pert\xc3\xa0nyer a la vegueria de Tarragona fins al 1716. Despr\xc3\xa9s va formar part del corregiment de Tarragona des del 1716 fins al 1833._NEWLINE_Es varen construir muralles entre 1316 i 1360. Aquestes muralles medievals varen ser enderrocades l'any 1464 durant la Guerra civil catalana del segle XV entre la Generalitat i el monarca Joan II d'Arag\xc3\xb3 que retenia el seu fill, el pr\xc3\xadncep de Viana, que la Generalitat patrocinava. Actualment, el Carrer de la Bretxa d'aquesta poblaci\xc3\xb3 \xc3\xa9s situat en el lloc on el 21 d'agost d'aquell any els canons varen iniciar-ne l'enderrocament._NEWLINE_L'any 1809, durant la Guerra del Franc\xc3\xa8s al terme d'Alcover hi esdevingu\xc3\xa9 la famosa Batalla del Pont de Goi._NEWLINE_L'any 1863 s'inaugura l'estaci\xc3\xb3 de ferrocarril de la l\xc3\xadnia Tarragona-Lleida de la companyia MZA que va impulsar les millores per la poblaci\xc3\xb3.\n_START_SECTION_\nEconomia\n_START_PARAGRAPH_\nEl 1965 la renda anual mitjana per capita era de 25,285 pessetes (151,97 euros). El 1983 el terme municipal d'Alcover comptava amb unes 143 explotacions agr\xc3\xa0ries d'entre 0 i 5 hect\xc3\xa0rees i unes 98 d'entre 5 i 50 hect\xc3\xa0rees._NEWLINE_A hores d'ara, per\xc3\xb2, les coses a la vila han canviat, com la renda familiar disponible bruta, que al 2015 era de 16.200 euros/habitant. L'any 2009, la superf\xc3\xadcie agr\xc3\xadcola utilitzada (SAU), entre terres llaurades (99%) i les pastures permanents (1%), sumen un total de 1.338 hect\xc3\xa0rees.\n_START_SECTION_\nMonuments\n_START_PARAGRAPH_\nA Alcover hi ha diversos monuments declarats b\xc3\xa9ns culturals d'inter\xc3\xa8s nacional: Les muralles i vila medievals de les que es conserva part de les muralles (fragments i portals) medievals aix\xc3\xad com carrers, torres i cases d'aquesta \xc3\xa8poca; el mas Mont-rav\xc3\xa0 fortificat amb torres de defensa; l'Esgl\xc3\xa9sia Vella o de la Pur\xc3\xadssima Sang, rom\xc3\xa0nica del segle XII; el convent de Santa Anna._NEWLINE_D'altres punts destacats s\xc3\xb3n el pont medieval sobre el riu de Glorieta; la Casa de la Vila, amb fa\xc3\xa7ana renaixentista; aix\xc3\xad com diverses cases renaixentistes; la pla\xc3\xa7a porticada; el Museu municipal d'Alcover; el Convent de Santa Anna d'Alcover; l'Ermita del Remei i l'Ermita de les Virtuts, ambdues d'estil barroc; la Casa Domingo, edifici modernista (1919) obra de C\xc3\xa8sar Martinell; el barri jueu; l'Esgl\xc3\xa9sia Nova i els Molins de Tarr\xc3\xa9s."